b"\n_START_ARTICLE_\nTet\xc3\xa9 Delgado\n_START_SECTION_\nBiografia\n_START_PARAGRAPH_\nVa n\xc3\xa9ixer a Ferrol (La Corunya) i la seva inf\xc3\xa0ncia va transc\xc3\xb3rrer entre O Porri\xc3\xb1o i Malpica, el poble del seu pare. De petita volia ser cient\xc3\xadfica, per\xc3\xb2 quan es va posar a estudiar F\xc3\xadsica i Qu\xc3\xadmica en l'institut va canviar d'opini\xc3\xb3. Va comen\xc3\xa7ar, no obstant aix\xc3\xb2, estudis de Psicologia a Santiago de Compostel\xc2\xb7la per\xc3\xb2 va acabar abandonant-los per assistir i fer classes de balls de sal\xc3\xb3._NEWLINE_Ha realitzat nombrosos treballs com a actriu i presentadora tant dins com fora de Gal\xc3\xadcia. Tamb\xc3\xa9 t\xc3\xa9 experi\xc3\xa8ncia en radi, amb programes com O Miradoiro de la Radio Galega i La Jungla de Cadena 100._NEWLINE_La popularitat li va arribar amb un paper en la s\xc3\xa8rie El S\xc3\xbaper, emesa per Telecinco. Feia de caixera, companya i amiga de Julia, la protagonista (Natalia Mill\xc3\xa1n). Des de llavors no ha parat de treballar en televisi\xc3\xb3 i, sobretot, en teatre. Les seves aparicions en cinema han estat m\xc3\xa9s limitades, amb papers petits, encara que s\xc3\xad que ha protagonitzat diversos curts._NEWLINE_Va col\xc2\xb7laborar com a jurat al programa de TVE \xc2\xa1Mira qui\xc3\xa9n baila! durant les set edicions (2005-2009) de la cadena p\xc3\xbablica, a excepci\xc3\xb3 de l'edici\xc3\xb3 de Telecinco, que van prescindir d'ella, sent juntament amb Joana Subirana la membre del jurat m\xc3\xa9s veterana._NEWLINE_L'any 2005 interpreta al teatre Gorda, basada en un text de Neil LaBute, una rondalla sobre la import\xc3\xa0ncia que donem a les aparences i el menyspreable que \xc3\xa9s burlar-se dels altres per no ajustar-se als c\xc3\xa0nons establerts per la societat. Al costat de Luis Merlo, Lidia Ot\xc3\xb3n i I\xc3\xb1aki Miram\xc3\xb3n, l'obra va romandre dos anys en cartell._NEWLINE_El seu seg\xc3\xbcent projecte va ser la fallida Ellas y el sexo d\xc3\xa9bil, s\xc3\xa8rie protagonitzada per Ana Garc\xc3\xada Obreg\xc3\xb3n durant la tardor de 2007 per a Antena 3. Aquest mateix any va tornar amb \xc3\xa8xit al canal auton\xc3\xb2mic gallec, TVG, com a presentadora del concurs musical Son de estrelas, que va tenir un bon acolliment per part del p\xc3\xbablic._NEWLINE_Entre 2009 i 2011 protagonitza, al costat de Pepe Viyuela i Assumpci\xc3\xb3 Balaguer, la versi\xc3\xb3 teatral d'El pisito, basada en el gui\xc3\xb3 de Rafael Azcona._NEWLINE_Actualment \xc3\xa9s vocalista del grup Tet\xc3\xa9 y los Ciclones. Anteriorment va tenir un grup de rock que es deia Tet\xc3\xa9 y los Supremos."